# **Virksomhetsoverdragelsen - hva nå?**

* Gudstjenesten i Kristiansand domkirken 8. januar 2017

Første januar 2017 var en merkedag i Den norske kirkes historie. Da ble kirken som et resultat av en lang prosess fristilt fra staten. I nesten fem hundre år har det vært svært tette bånd mellom Den norske kirke og staten. Kongens befalinger fikk direkte konsekvenser lokalt i bispedømmet. Det var kongen som i 1684 bestemte at Kristiansand skulle være stiftshovedstad og ikke Stavanger. I over 450 år bestemte staten hvem som skulle jobbe hvor i kirken, hvilke salmer som skulle kunne synges osv.

Mye kan sies om denne tiden. Det har utvilsomt skjedd mye godt i disse 500 årene i både samfunnet og i kirken. Samtidig ser en i ettertid at det også medførte noen utfordringer, ja endog sår hos enkelte mennesker.

Men nå er utfordringene løst, og kirken har blitt et selvstendig rettssubjekt. Prester og de som er ansatt ved de sentralkirkelige rådene, er ikke lenger ansatt i staten, men i den norske kirke.

Det er det grunn til å markere. Fordi samfunnet har utviklet seg til et multireligiøst samfunn, er det et prinsipielt viktig og riktig skille som har funnet sted. Det har derfor vært et ønske både fra et bredt politisk miljø, og fra kirkens ledelse om at kirken må fristilles fra staten. Denne skilsmissen er derfor ikke forbundet med sorg, men med glede i de aller fleste miljøer.

Samtidig er det også en viss form for spenning. Hvordan vil kirken takle denne friheten? Jeg tror ikke det er grunn til å bekymre seg. Går det slik vi tror, vil folk flest merke svært lite. Fristillelsen fra staten har skjedd over lang tid, og kirken har i mange år hatt den viktigste myndigheten vi trenger for å lede kirken, som for eksempel menighetsråd, fellesråd, bispedømmeråd, rett til ansettelse av prester og de siste 4 årene, også ansettelse av proster og biskoper. Myndigheten til å selv fastsette liturgier, avgjøre lærespørsmål og forvalte økonomien har også vært viktig.

Men om vi nå ikke får noen ny myndighet, kan det være at noen vil se litt annerledes på Den norske kirkes posisjon. Derfor er det utrolig viktig at vi som kirke, både ledelsen, men ikke minst alle som er på lokalplanet, fortsatt er opptatt av å bygge gode relasjoner til enkeltmennesker og organisasjoner. Den viktigste forbindelsen er ikke forholdet mellom stat og kirke, men mellom folk og kirke. Den gir seg ikke selv. Relasjoner må hele tiden holdes ved like hvis vi fortsatt skal være en folkekirke.

Selv om Den norske kirke nå er koblet fri fra staten, er den fortsatt en stor og viktig samfunnsaktør, og den er omtalt i grunnloven. Et viktig signal for fremtiden er derfor de to følgende paragrafene i Grunnloven.

Paragraf to i Grunnloven handler om statens verdigrunnlag som skal være den kristne og humanistiske arv. Paragraf 16 omtaler Den norske kirke som en folkekirke, det vil si landsdekkende, og at den skal understøttes økonomisk av staten på lik linje med alle andre tros- og livssamfunn. Staten skal føre en aktiv og støttende religionspolitikk, sier grunnloven.

Det er bebudet en ny lov om statens tros- og livssynspolitikk. Da blir det viktig at vi som kirke klarer å vise at religion hører til i det offentlige rom. Vi ønsker ikke et religionsnøytralt samfunn hvor religionen ikke gis plass, men skyves inn i det private. Vi ønsker en livsynsåpen poltikk som ser at religion gir et positivt bidrag til samfunnet. Det blir et viktig spørsmål for Den norske kirke og alle andre trossamfunn.

Virksomhetsoverdragelsen som fant sted 1. januar er en historisk og prinsipiell viktig milepel, men det endrer lite utad for den norske kirke. Kirkens oppdrag: Hva vi vil være, er det samme: En bekjennende, misjonerende, tjenende og åpen folkekirke.

Ikke minst så er Kirkens grunnlag, hva vi tror på, det samme. Og Han som er Kirkens Herre, er den samme.

*Stein Reinertsen*

*Kristiansand 7. januar 2017*